ไปรษณีย์ไทย เปิดบริการให้ประชาชนเข้าชมพิพิธภัณฑ์ตราไปรษณียากร สามเสนใน ฟรี ตามมาตรการป้องกันโรคโควิด-19
บริษัท ไปรษณีย์ไทย จำกัด เปิดให้บริการพิพิธภัณฑ์ตราไปรษณียากร สามเสนใน หลังปิดให้บริการตามมาตรการควบคุมการแพร่ระบาดของโควิด-19 พร้อมเปิดตัวแสตมป์ชุดร่วมใจ ต้านภัยโควิด-19 แสตมป์สเปเชียลอิดิชั่นที่บอกเล่าเรื่องราวการร่วมมือร่วมใจในการต่อสู้กับการระบาดของเชื้อโควิด-19 ในประเทศไทยของทุกภาคส่วน ซึ่งแจกฟรีสำหรับผู้ใช้บริการที่โชว์หลักฐานว่าได้รับการฉีดวัคซีนป้องกันโควิดแล้ว  “พิพิธภัณฑ์ตราไปรษณียากร” ยังเปิดตัวนิทรรศการถาวรโฉมใหม่ในโซนแสตมป์โลก ที่จะทำให้ผู้เข้าชมได้รู้จักประเทศต่างๆ ทั่วโลกมากกว่า 200 ประเทศผ่านดวงแสตมป์ของประเทศนั้นๆ พร้อมไทม์ไลน์บอกเล่าเหตุการณ์สำคัญในแวดวงแสตมป์ไทยและแสตมป์โลก รวมทั้งเกมสนุกๆ เพลิดเพลินได้ความรู้สำหรับผู้สนใจสามารถเข้าชมฟรีทุกวัน ตั้งแต่ 8.30 น.– 16.30 น. ยกเว้นวันจันทร์ อังคารและวันหยุดนักขัตฤกษ์ และยังคงปฏิบัติตามมาตรการป้องกันโควิด-19 อย่างเคร่งครัด ทั้งตรวจวัดอุณหภูมิ จัดเตรียมแอลกอฮอล์ล้างมือและขอความร่วมมือให้สวมหน้ากากอนามัยทุกครั้งที่ใช้บริการ